ไฟเขียวแบงก์จ้างคนนอกแนะนำผลิตภัณฑ์-แจ้งหนี้แทน
ธปท.อนุญาตเพิ่มเติมให้สถาบันการเงินจ้างบุคคลภายนอกที่มีความชำนาญให้บริการงานหาลูกค้า แนะนำผลิตภัณฑ์ แจ้งหนี้ แทนได้
20 ก.ย. 2553

ธปท.อนุญาตเพิ่มเติมให้สถาบันการเงินจ้างบุคคลภายนอกที่มีความชำนาญให้บริการงานหาลูกค้า แนะนำผลิตภัณฑ์ แจ้งหนี้ แทนได้
ธนาคารแห่งประเทศไทย(ธปท.)ได้ออกประกาศปรับปรุงเพิ่มเติม อนุญาตให้สถาบันการเงินทุกแห่งสามารถจ้างบุคคลภายนอก(outsourcing) ในส่วนของการให้บริการงานหลักที่ไม่เกี่ยวข้องกับการตัดสินใจเชิงกลยุทธ์ เช่น งานพิธีการสินเชื่อบางประเภท งานหาลูกค้าและแนะนำผลิตภัณฑ์ทางการเงิน รวมถึงงานพิมพ์และงานจัดส่งใบแจ้งหนี้ งานลูกค้าสัมพันธ์ งานบริการบุคคลกร แทนได้
จากเดิม ที่ธปท.อนุญาตให้สถาบันการเงินจ้าง outsourcing ที่มีความสามารถเฉพาะด้านมาช่วยทำงานได้เฉพาะงานที่ไม่ใช่งานหักของสถาบันการเงินเท่านั้น  เพื่อช่วยเพิ่มขีดความสามารถในการดำเนินงาน และใช้ทรัพยากรที่มีอยู่อย่างจำกัดในงานหลักที่สำคัญได้อย่างมีประสิทธิภาพ
ทั้งนี้ แม้สถาบันการเงินจะอนุญาตให้บุคคลภายนอกมาทำงานในส่วนนี้แทน แต่สถาบันการเงินจะต้องรับผิดชอบต่อลูกค้าเสมือนเป็นผู้ดำเนินการเอง ที่สำคัญต้องดูแลลูกค้าในเรื่องสำคัญ 3 ด้าน คือ 1.ความต่อเนื่องในการดำเนินธุรกิจและการให้บริการแก่ลูกค้า โดยเฉพาะอย่างยิ่งการมีแผนดำเนินธุรกิจอย่างต่อเนื่องในกรณีที่บุคลภายนอกไม่สามารถให้บริการได้ 2.การคุ้มครองลูกค้า โดยเน้นให้มีระบบการรักษาความปลอดภัยและข้อมูลของลูกค้า รวมทั้งการดูแลปัญหาการร้องเรียนและแก้ปัญหาให้ลูกค้า และ 3.การบริหารความเสี่ยงจากการใช้บริการจากบุคคลภายนอก ต้องมีการประเมินและควบคุมความเสี่ยง ติดตามตรวจสอบงานของบุคคลภายนอกอย่างสม่ำเสมอ
อย่างไรก็ตาม การดำเนินงานหลักๆที่สำคัญสถาบันการเงิน ซึ่งเกี่ยวข้องกับงานที่ต้องตัดสินใจทางธุรกิจและความรับผิดชอบในการบริหารธุรกิจสถาบันการเงินยังต้องดำเนินการเองอยู่เหมือนเดิม